KOMISIJOS SPRENDIMAS
2008 m. spalio 22 d.
kuriuo iš dalies keičiamas Sprendimas 2007/777/EB dėl tam tikrų mėsos produktų importo iš Naujosios Kaledonijos į Bendriją
(pranešta dokumentu Nr. C(2008) 6050)
(Tekstas svarbus EEE)
(2008/817/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją (1), ypač į jos 10 straipsnio 2 dalies a punktą,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (2), ypač į jos 8 straipsnio įžanginį sakinį, šio straipsnio 1 dalies pirmą pastraipą ir 4 dalį,
kadangi:
(1)
2007 m. lapkričio 29 d. Komisijos sprendimu 2007/777/EB, nustatančiu gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius ir panaikinančiu Sprendimą 2005/432/EB (3), nustatytos tam tikrų žmonėms skirtų mėsos produktų siuntų importo į Bendriją taisyklės. Minėto sprendimo II priedo 2 dalyje yra trečiųjų šalių ir jų dalių, iš kurių leidžiama importuoti šiuos produktus, sąrašas. Tame sprendime taip pat nustatyti sertifikatų pavyzdžiai ir tiems produktams taikytino apdorojimo taisyklės.
(2)
Naujoji Kaledonija paprašė leisti į Bendriją importuoti mėsos produktus, pagamintus iš naminių galvijų ir tam tikrų medžiojamųjų gyvūnų bei tam tikrų šių gyvūnų dalių.
(3)
Naujojoje Kaledonijoje Komisija atliko auditą, kurio metu paaiškėjo, kad šios trečiosios šalies kompetentinga veterinarijos institucija teikia reikiamas Bendrijos teisės aktų vykdymo garantijas pagal Direktyvos 2002/99/EB 8 straipsnio 1 dalies pirmą pastraipą.
(4)
Todėl tikslinga leisti importuoti iš Naujosios Kaledonijos į Bendriją mėsos produktus, pagamintus iš naminių galvijų ir tam tikrų medžiojamųjų gyvūnų bei tam tikrų šių gyvūnų dalių, taikant Sprendimo 2007/777/EB II priedo 4 dalyje nustatytą nespecifinio apdorojimo tvarką, kad tie produktai atitiktų gyvūnų sveikatos reikalavimus.
(5)
Todėl Sprendimą 2007/777/EB reikėtų atitinkamai iš dalies pakeisti.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/777/EB II priedo 2 dalis pakeičiama šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2008 m. spalio 22 d.